
R A P O R T

asupra propunerii legislative pentru modificarea şi completarea Legii nr.119/1997 privind alocaţia suplimentară pentru familiile cu copii
1. În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată în fond, în procedură obişnuită, în vederea examinării şi întocmirii raportului, cu propunerea legislativă pentru modificarea şi completarea Legii nr. 119/1997 privind alocaţia suplimentară pentru familiile cu copii, trimisă cu adresa nr. Pl.x 459 din 10 mai 2006.

La întocmirea prezentului raport Comisia a avut în vedere avizele:

· Consiliului Legislativ (nr.1929/28.12.2005 - favorabil)

· Consiliului Economic şi Social (nr.2871/21.12.2005 - negativ)

· Comisiei juridice, de disciplină şi imunităţi (nr. 685/07.06.2006 - favorabil)

precum şi punctul de vedere al Guvernului (nr. 725/28.02.2006 - negativ).

Propunerea legislativă are ca obiect de reglementare modificarea art.29 din Ordonanţa de urgenţă a Guvernului nr.105/2003 privind alocaţia familială complementară şi alocaţia de susţinere pentru familia monoparentală, aprobată cu completări prin Legea nr.41/2004, în sensul  prezentării dovezii fregventării cursurilor  de către copiii familiilor beneficiare de alocaţii doar la începutul şi sfârşitul anului şcolar.

Comisia propune Plenului Camerei Deputaţilor respingerea iniţiativei legislative din următoarele considerente:

a) Legea nr. 119/1997 privind alocaţia suplimentară pentru familiile cu copii a fost abrogată prin Ordonanţa de urgenţă a Guvernului nr.105/2003 privind alocaţia familială complementară şi alocaţia de susţinere pentru familia monoparentală, aprobată cu modificări şi completări prin Legea nr.41/2004.

b) conform Ordonanţei de urgenţă a Guvernului nr.105/2003, familiile beneficiare de alocaţie complementară sau alocaţie de susţinere au obligaţia ca pentru copiii de vârstă şcolară, să prezinte primarului, din 3 în 3 luni dovada frecventării cursurilor. Această condiţie este necesară, pentru a stimula frecvenţa şcolară a copiilor din familiile cu venituri reduse.

c) prezentarea dovezii de frecventare a cursurilor doar la începutul şi sfârşitul anului şcolar, cum se propune prin iniţiativa legislativă, poate genera dificultăţi  în recuperarea sumelor plătite necuvenit cu acest titlu şi nu poate contribui la creşterea participării şcolare şi scăderea abandonului şcolar.

2. Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

3. La dezbaterea propunerii legislative au participat, în conformitate cu prevederile art.55 din Regulamentul Camerei Deputaţilor, republicat:

a) din partea Guvernului: d-l Mihai Şeitan – Secretar de Stat,  Ministerul Muncii Solidarităţii Sociale şi Familiei, Preşedintele Casei Naţionale de Pensii şi Alte Drepturi de Asigurări Sociale.
b) invitat: d-na Mihaela Grecu – director, Ministerul Muncii, Solidarităţii Sociale şi Familiei.
4. La lucrările comisiei au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.

5. Propunerea legislativă a fost respinsă de Senat în şedinţa din 4 mai 2006.

6. Camera Deputaţilor este Cameră decizională potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat. 


În urma dezbaterii în şedinţa din 28 iunie 2006, Comisia propune respingerea iniţiativei legislative.

